**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**ÎN INTERVALUL 04.12.2023, ora 08.00 – 05.12.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 05.12.2023, ora 07.00**

**RÂURI**

**Din avertizarea hidrologică nr. 126 este în vigoare până pe data de 05.12.2023, la ora 09:00, mesajul COD GALBEN, vizând posibile depășiri ale COTELOR DE ATENŢIE** pe râurile din bazinele hidrografice: Tur, Crasna – sector aval S.H. Craidorolţ,Barcău – curs inferior **(judeţele *BIHOR și SATU MARE*)**.

**Debitele au fost în general în scădere**, exceptând râurile din bazinele: Jiu, Olt, Vedea, Argeş, Ialomița, unde au fost staționare.

Pe cursul inferior al Mureşului şi pe cursul superior al Prutului debitele au fost în creştere prin propagare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vişeu, Iza, Tur, Someş, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna, bazinele superioare ale Jiului, Oltului, Prahovei, Trotușului, Bistriței (afluent al Siretului) și Moldovei și mai mici (sub 30%) pe râurile din bazinele hidrografice: Tazlău, Bârlad, Jijia, Bahlui, pe unii afluenți din bazinul superior al Argeșului și din bazinele inferioare ale Jiului și Oltului.

Ca urmare a viiturilor formate anterior, **se situează peste:**

-**COTELE DE INUNDAȚIE** râurile la stațiile hidrometrice: Tur-Turulung (420+12)-jud. SM, Tur-Micula (310+66)-jud. SM;

-**COTELE DE ATENȚIE** râurile la stațiIle hidrometrice: Tur-Călinești Oaș (350+62) – jud. SM, Crasna-Domăneşti (400+56) şi Crasna - Berveni (490+55) – jud. SM.

**Debitele vor fi în scădere**, exceptând râurile din bazinele hidrografice: Jiu, Olt, Vedea, Argeș, Ialomița, Bârlad, Prut și cele din Dobrogea, unde vor fi staționare și cursul inferior al Mureșului, unde vor fi în creștere datorită propagării.

Se vor menține peste **COTELE DE APĂRARE** cursurile mijlocii și inferioare ale râurilor Tur și Crasna, ca urmare a propagării viiturilor formate anterior.

**DUNĂRE**

**Debitul la intrarea în ţară** (secţiunea Baziaş) în intervalul 04-05.12.2023 **a fost** î**n creştere, având valoarea de** **7500 m3/s**, peste media multianuală a lunii **decembrie (5200 m3/s).**

În aval de Porţile de Fier debitele au fost în creștere pe sectoarele Gruia-Bechet și Călărași-Tulcea și în scădere ușoară pe sectorul Corabia-Oltenița.

**Debitul la intrarea în ţară** (secţiunea Baziaş) **va fi în creștere (7600 m3/s).**

În aval de Porţile de Fier debitele vor fi în creştere pe sectoarele Gruia-Corabia şi Hârşova-Tulcea, în scădere pe sectorul Turnu Măgurele-Oltenița şi relativ staționare pe sectorul Călăraşi-Cernavodă.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 15 mc/s;

-r. Dâmbovița: ac. Văcărești: 2 mc/s;

-CA2: 2,5 mc/s;

-Der. Mircea Vodă: 1.2 mc/s.

**A.B.A. Crişuri**

Debitul râului Barcău în secțiunea Nușfalău este 2.52 mc/s;

Debitul râului Crișul Alb în secțiunea Crișcior este 5.38 mc/s.

**2.** **Situaţia meteorologică în intervalul 04.12.2023, ora 09.00 –05.12.2023, ora 06.00**

**În ţară** vremea a devenit rece în toate regiunile. Cerul a avut înnorări, în mare parte a intervalului în sudul și nordul teritoriului, precum și la munte, iar noaptea și în restul zonelor. Pe arii restrânse au fost precipitații slabe, mixte în zona subcarpatică a Olteniei şi a Munteniei şi ninsori în Carpaţii Meridionali şi Orientali. Vântul a suflat slab și moderat, cu

intensificări pe crestele montane ale Carpaților Meridionali, iar noaptea și în sudul Banatului. Era strat de zăpadă la munte, unde măsura, pe platformele stațiilor meteorologice*,* până la 41 cm în Munții Călimani, dar izolat și în nord-vestul Olteniei (până la 8 cm). Temperaturile maxime au fost cuprinse între -2 grade la Ocna Șugatag și Toplița și 5 grade la Drobeta-Turnu Severin, Calafat, Zimnicea, Oltenița, Călărași, Fetești, Cernavodă, Constanța-dig și București-Filaret, iar la ora 6 valorile termice se încadrau între -9 grade la Toplița, Joseni, Miercurea Ciuc și Târgu Ocna și 8 grade la Mangalia.

**La Bucureşti** valorile termice au continuat să scadă semnificativ față de ziua precedentă și s-au situat ușor sub cele normale pentru această dată. Cerul a avut înnorări în mare parte din interval, iar vântul a suflat slab până la moderat. Temperatura maximă a fost de 3 grade la Afumați, 4 grade în Băneasa și 5 grade la Filaret, iar la ora 6 se înregistrau -2 grade în Băneasa și Afumați și -1 grad la Filaret.

**3. Prognoza meteorologică în intervalul 05.12.2023, ora 09.00–06.12.2023, ora 9.00**

**În ţară** vremea se va încălzi ușor față de ziua anterioară, urmând astfel ca valorile termice să se situeze în jurul celor normale datei. Cerul va avea înnorări și pe arii restrânse temporar vor fi precipitații slabe sub formă de ninsoare în Carpații Meridionali și de Curbură, precum și în zonele subcarpatice ale acestora, și ploi în sud și sud-est. Izolat vor fi condiții de polei. Vântul va sufla slab și moderat, cu intensificări în sudul Banatului, iar pe parcursul zilei în masivele sudice și în Moldova. Temperaturile maxime se vor încadra între 1 și 9 grade, iar cele minime în general între -5 și 5 grade. Pe alocuri se va forma ceață.

**La Bucureşti** vremea se va încălzi ușor, astfel că valorile de temperatură se vor situa în jurul celor normale datei. Cerul va fi noros și trecător vor fi posibile ploi slabe. Vântul va sufla slab până la moderat. Temperatura maximă se va situa în jurul valorii de 5 grade, iar cea minimă va fi de 1...2 grade.

**4. Informare nivometeorologică pentru perioada 04.12.2023, ora 20-07.12.2023, ora 20 (la altitudini de peste 1800 m):**

**Evoluția vremii în intervalul 03-04.12.2023**

Vremea a fost apropiată de normalul termic al perioadei. Cerul a fost temporar noros şi s-au semnalat ninsori slabe. Stratul de zăpadă a scăzut ușor în majoritatea zonelor montane. Vântul a suflat în general moderat, cu intensificări temporare ce au depășit trecător 60 km/h în zonele înalte. Local s-a semnalat ceață, asociată și cu depunere de chiciură.

**În data de 04.12.2023, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 35 cm la Bâlea-Lac, 31 cm la Vf. Omu, 15 cm la Păltiniș, 12 cm Vf. Țarcu, 9 cm la Cuntu, 2 cm Predeal și Fundata, petice la Sinaia și Parâng;

**Carpaţii Orientali:** 41 cm la Vf. Călimani, 31 cm la Vf. Lăcăuți, 18 cm la Bucin, 14 cm la Ceahlău-Toaca, 12 cm la Vf. Iezer, 8 cm la Penteleu;

**Carpaţii Occidentali:** 9 cm la Stâna de Vale, 3 cm la Semenic, 2 cm la Vf. Vlădeasa.

**Prognoza vremii în intervalul 04.12.2023, ora 20:00-07.12.2023, ora 20:00:**

Vremea va fi apropiată de normalul termic al perioadei și va deveni închisă din partea a doua a intervalului. Cerul va fi variabil, cu înnorări temporare în prima zi, apoi mai mult noros și pe arii relativ extinse va ninge în general slab. În zona Carpaților Meridionali cantitățile de precipitații vor depăși pe arii restrânse 10-15 l/mp. Vântul va sufla slab și moderat, cu intensificări locale în Carpații Meridionali.

**Temperaturi prognozate în intervalul 04.12.2023, ora 20:00-07.12.2023, ora 20:00:**

**Peste 1800 m: temperaturi minime**: -10...-7 grade;

 **temperaturi maxime**: -6...-2 grade.

**Sub 1800 m: temperaturi minime**: -7....-4 grade;

 **temperaturi maxime**: -3...2 grade.

**Vânt la peste 2000 m:** din sector sudic, inițial sud-vestic, apoi sud-estic spre final, cu viteze de 60-70 km/h;

**Altitudinea izotermei de 0 grade**: în urcare treptată spre 1000-1200 m în data de 6 decembrie, apoi coboară spre 700 m.

**Evoluția stratului de zăpadă și a riscului de avalanșă în zona montană înaltă**

Răcirea vremii a favorizat înghețarea zăpezii umede și formarea unor cruste subțiri la suprafață, iar în profunzime întărirea și tasarea zăpezii, iar prin aceasta stabilizarea ei în majoritatea zonelor. Pe văi, la altitudini de peste 1800 m pe rama nordică a Carpaților Meridionali, îndeosebi în Masivul Făgăraș, precum și în masivul Călimani, mai sunt depozite mai mari, în mare parte stabilizate. Temperaturile preponderent negative vor menține și întări în continuare zăpada existentă, iar ninsorile slabe vor adăuga un strat relativ scăzut de zăpadă. În unele cazuri, la suprasarcini, acolo unde zăpada este mai mare, acest strat poate aluneca peste cel vechi și declanșa avalanșe în general de mici dimensiuni. Riscul declanșării avalanșelor va fi **MODERAT (2)** **la peste 1800 m în masivele Făgăraș (partea nordică) și Călimani**, în rest fiind **REDUS (1).**

La altitudini mai mici de 1800 m, stratul de zăpadă este redus și local discontinuu la altitudini mai mici.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FAGARAȘ** | **RISC MODERAT (2)** | **RISC REDUS (1)** |
| **MUNȚII BUCEGI** | **RISC REDUS (1)** | **RISC REDUS (1)** |
| **MUNȚII PARÂNG - ȘUREANU** | **RISC REDUS (1)** | **RISC REDUS (1)** |
| **MUNȚII ȚARCU - GODEANU** | **RISC REDUS (1)** | **RISC REDUS (1)** |
| **MUNȚII RODNEI** | **RISC REDUS (1)** | **RISC REDUS (1)** |
| **MUNȚII CĂLIMANI** | **RISC MODERAT (2)** | **RISC REDUS (1)** |
| **MUNȚII BISTRIȚEI - CEAHLĂU** | **RISC REDUS (1)** | **RISC REDUS (1)** |
| **MUNȚII VLĂDEASA – MUNTELE MARE** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 29.11-01.12.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită în data de 01.12.2023 la staţiile: B-9, B-13, B-15, B-16, B-17, B-23** (municipiul București), **B-25** (comuna Vidra, jud. Ilfov), **B-27** (orașul Voluntari, jud. Ilfov), **B-28** (comuna Glina, jud. Ilfov), **IS-2** (municipiul Iași), **DJ-2** (municipiul Craiova).

1. **În domeniul solului şi vegetaţiei**

**G.N.M.-C.J. Olt** informează că în data de 03.12.2023, în jurul orei 09:30, s-a produs o poluare cu cca 2 t de țiței a unei suprafețe de 1000 mp de sol în zona satului Oteștii de Jos (comuna Cungrea) în urma spargerii conductei Conpet S.A. Otești-Leleasca în timpul lucrărilor de montare a unei conducte noi. **Măsuri:** a fost oprită pomparea, conducta a fost decopertată și pusă în scurgere în rezervorul nr. 8 din stația Otești, se lucrează la înlocuirea tronsonului afectat, țițeiul deversat a fost vidanjat, a fost răspândit material absorbant pe terenul afectat.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**